b"\n_START_ARTICLE_\nChristina Applegate\n_START_SECTION_\nVaikyst\xc4\x97\n_START_PARAGRAPH_\nApplegate gim\xc4\x97 Holivude, Kalifornijoje. Jos t\xc4\x97vas, Robert W. Applegate, buvo muzikos prodiuseris ir \xc4\xafra\xc5\xa1\xc5\xb3 kompanijos vadovas, o jos motina, Nancy Lee Priddy, buvo daininink\xc4\x97 ir aktor\xc4\x97. Kristinos t\xc4\x97vai i\xc5\xa1siskyr\xc4\x97 netrukus po jos gimimo. Ji turi \xc4\xafbrol\xc4\xaf Kyle ir ses\xc4\x99 Alisa i\xc5\xa1 jos t\xc4\x97vo antrosios santuokos.\n_START_SECTION_\nKarjeros prad\xc5\xbeia\n_START_PARAGRAPH_\nB\xc5\xabdama tik trij\xc5\xb3 m\xc4\x97nesi\xc5\xb3, Christina Applegate debiutavo televizijoje, kai su savo mama pasirod\xc4\x97 muilo operoje \xe2\x80\x9eDienos i\xc5\xa1 m\xc5\xabs\xc5\xb3 gyvenimo\xe2\x80\x9c, o v\xc4\x97liau, b\xc5\xabdama penkeri\xc5\xb3 met\xc5\xb3, nusifilmavo \xe2\x80\x9ePlaytex\xe2\x80\x9c kompanijos reklamoje. Kristinos pirmasis didesnis vaidmuo buvo, kai jai sukako devyneri. Ji tuomet, 1981 metais, nusifilmavo filmuose \xe2\x80\x9eKaralius Kobra\xe2\x80\x9c ir \xe2\x80\x9eBitl\xc5\xb3 Manija\xe2\x80\x9c. Ji debiutavo televizijos filme kaip jaunoji Grace Kelly biografiniame filme \xe2\x80\x9eGrace Kelly\xe2\x80\x9c (1983) ir pasirod\xc4\x97 pirmame TV seriale \xe2\x80\x9eWashingtoon\xe2\x80\x9c (1985), kuriame vaidino kongresmeno dukr\xc4\x85. Ji taip pat pasirod\xc4\x97 keliose \xc5\xa1ou, kaip antai \xe2\x80\x9eFather Murphy\xe2\x80\x9c (1981) ir \xe2\x80\x9eCharles in Charge\xe2\x80\x9c (1984 ir 1985)._NEWLINE_1986\xc2\xa0m. Applegate gavo Robin Kennedy vaidmen\xc4\xaf dramoje apie policininkus \xe2\x80\x9eHeart of the City\xe2\x80\x9c. Tuo pa\xc4\x8diu metu Kristina pasirod\xc4\x97 keliose situacij\xc5\xb3 komedijose: \xe2\x80\x9eAll is Forgiven\xe2\x80\x9c, \xe2\x80\x9eStill the Beaver\xe2\x80\x9c, \xe2\x80\x9eAmazing Stories\xe2\x80\x9c ir \xe2\x80\x9eFamily Ties\xe2\x80\x9c._NEWLINE_Ta\xc4\x8diau tik 1987\xc2\xa0m. Applegate gavo vaidmen\xc4\xaf, kuris tapo pa\xc4\x8diu jos \xc4\xafsimintiniausiu ir i\xc5\xa1buvo 10 sezon\xc5\xb3. Tai buvo lengvab\xc5\xabd\xc4\x97s, kvailel\xc4\x97s Kelly Bundy vaidmuo Fox komedijoje \xe2\x80\x9eVed\xc4\x99s ir turi vaik\xc5\xb3\xe2\x80\x9c. \xc5\xa0i vaidmen\xc4\xaf Applegate vaidino de\xc5\xa1imt met\xc5\xb3 (1987\xe2\x80\x931997). Filmuodamasi seriale, Applegate nusifilmavo keliuose filmuose: \xe2\x80\x9e\xc5\xa0ok iki au\xc5\xa1ros\xe2\x80\x9c (Dance 'Til Dawn) (1988, NBC) ir \xe2\x80\x9eGatv\xc4\x97s\xe2\x80\x9c (Streets) (1990). Applegate taip pat pasirod\xc4\x97 \xe2\x80\x9e21 Jump Street\xe2\x80\x9c (1988), \xe2\x80\x9eTop of the Heap\xe2\x80\x9c (1991, kaip Kelly Bundy), ir ved\xc4\x97 laidas \xe2\x80\x9eSaturday Night Live\xe2\x80\x9c (1993) ir \xe2\x80\x9eMad TV\xe2\x80\x9c (1996)._NEWLINE_1991\xc2\xa0m. Kristina gavo pirm\xc4\x85j\xc4\x85 pagrindin\xc4\x99 rol\xc4\x99, Sue Ellen Crandell, komedijoje \xe2\x80\x9eNesakyk mamai, kad aukl\xc4\x97 mir\xc4\x97\xe2\x80\x9c (Don\xe2\x80\x99t Tell Mom the Babysitter\xe2\x80\x99s Dead). Po to ji pasirod\xc4\x97 \xc5\xa1iose filmuose: \xe2\x80\x9eVibracijos\xe2\x80\x9c (Vibrations, 1995), \xe2\x80\x9eAplinkui M\xc4\x97nul\xc4\xaf\xe2\x80\x9c (Across the Moon, 1995), \xe2\x80\x9eS\xc4\x85skaita\xe2\x80\x9c (Wild Bill, 1995), \xe2\x80\x9eMarsas atakuoja\xe2\x80\x9c (Mars Attacks!, 1996) ir \xe2\x80\x9eNiekur\xe2\x80\x9c (Nowhere, 1997). Kai situacij\xc5\xb3 komedij\xc4\x85 \xe2\x80\x9eVed\xc4\x99s ir turi vaik\xc5\xb3\xe2\x80\x9c at\xc5\xa1auk\xc4\x97 1997 met\xc5\xb3 gegu\xc5\xbe\xc4\x97s m\xc4\x97nes\xc4\xaf, Applegate gavo Claudine Van Doozen vaidmen\xc4\xaf nepriklausomame filme \xe2\x80\x9eClaudine\xe2\x80\x99s Return\xe2\x80\x9c (dar \xc5\xbeinomas kaip \xe2\x80\x9eUgnies Bu\xc4\x8dinys\xe2\x80\x9c) bei nusifilmavo veiksmo komedijoje \xe2\x80\x9eNetik\xc4\x97ta s\xc4\x97km\xc4\x97\xe2\x80\x9c (The Big Hit) ir 1998\xc2\xa0m. komedijoje \xe2\x80\x9eMafija!\xe2\x80\x9c (Jane Austen\xe2\x80\x99s Mafia)._NEWLINE_Tais pa\xc4\x8diais metais NBC dav\xc4\x97 Kristinai pagrindin\xc4\x99 rol\xc4\x99 situacij\xc5\xb3 komedijoje \xe2\x80\x9eD\xc5\xbees\xc4\x97\xe2\x80\x9c (Jesse). Serialas gan gerai debiutavo ir Applegate buvo nominuota \xe2\x80\x9ePeople\xe2\x80\x99s Choice Award\xe2\x80\x9c apdovanojimui bei Auksiniam gaubliui kaip geriausia pagrindin\xc4\x97 aktor\xc4\x97 komedijos seriale. Nors serialas buvo populiarus, j\xc4\xaf 2000 metais at\xc5\xa1auk\xc4\x97._NEWLINE_2001\xc2\xa0m. Applegate gavo dvigub\xc4\x85 vaidmen\xc4\xaf, XII am\xc5\xbeiaus princes\xc4\x97s ir jos XXI am\xc5\xbeiaus palikuon\xc4\x97s, filme \xe2\x80\x9eAtvyk\xc4\x97liai\xe2\x80\x9c (Just Visiting). Po s\xc4\x97kmingo filmo \xe2\x80\x9eKoket\xc4\x97s\xe2\x80\x9c (The Sweetest Thing), kuriame Kristina vaidino su Cameron Diaz, Applegate gavo vaidmenis filmuose \xe2\x80\x9eHerojai\xe2\x80\x9c (Heroes, 2002), komedijoje \xe2\x80\x9eGyvenimas vir\xc5\xa1 debes\xc5\xb3\xe2\x80\x9c (View from the Top, 2003), \xe2\x80\x9eVonderlendo \xc5\xbeudikai\xe2\x80\x9c (Wonderland, 2003), \xe2\x80\x9eDid\xc5\xbeiosios numir\xc4\x97lio gaudyn\xc4\x97s\xe2\x80\x9c (Grand Theft Parsons, 2003), \xe2\x80\x9eI\xc5\xa1gyventi Kal\xc4\x97das\xe2\x80\x9c (Surviving Christmas, 2004 su Ben Affleck) ir \xe2\x80\x9eM\xc4\x97nesio darbuotojas\xe2\x80\x9c (Employee of the Month, 2004). 2001 metais Kristina buvo filmo \xe2\x80\x9eComforters, Miserable\xe2\x80\x9c vykdan\xc4\x8dioji prodiuser\xc4\x97.\n_START_SECTION_\nTolimesn\xc4\x97 karjera\n_START_PARAGRAPH_\nApplegate buvo kviestin\xc4\x97 \xc5\xbevaig\xc5\xbed\xc4\x97 dvejose \xe2\x80\x9eDraug\xc5\xb3\xe2\x80\x9c epizoduose, kur vaidino Rachel Green (akt. Jennifer Aniston) jaunesn\xc4\x99 seser\xc4\xaf. Ji tada laim\xc4\x97jo \xe2\x80\x9eEmmy\xe2\x80\x9c apdovanojim\xc4\x85, kaip \xe2\x80\x9egeriausia kviestin\xc4\x97 aktor\xc4\x97\xe2\x80\x9c. 2004 metais Kristina suvaidino TV programos ved\xc4\x97j\xc4\x85 Veronica Corningstone filme \xe2\x80\x9e\xc5\xbdini\xc5\xb3 ved\xc4\x97jas\xe2\x80\x9c (Anchorman: The Legend of Ron Burgundy)._NEWLINE_Applegate ne tik vaidina kine bei televizijoje, bet ir teatre bei Brodv\xc4\x97jaus miuzikluose, kaip kad: \xe2\x80\x9eThe Axeman\xe2\x80\x99s Jazz\xe2\x80\x9c, \xe2\x80\x9eNobody Leaves Empty Handed\xe2\x80\x9c, \xe2\x80\x9eThe Runthrough\xe2\x80\x9c, \xe2\x80\x9eSweet Charity\xe2\x80\x9c. Ir 2005 metais ji laim\xc4\x97jo \xe2\x80\x9eTheatre World Award\xe2\x80\x9c apdovanojim\xc4\x85 ir buvo nominuota 2005 met\xc5\xb3 \xe2\x80\x9eTony\xe2\x80\x9c pdovanojimui, kaip \xe2\x80\x9egeriausia miuziklo aktor\xc4\x97\xe2\x80\x9c._NEWLINE_Applegate buvo viena i\xc5\xa1 grup\xc4\x97s \xe2\x80\x9ePussycat Dolls\xe2\x80\x9c, kuri prad\xc4\x97jo savo veikl\xc4\x85 Los And\xc5\xbeele 1995 metais, \xc4\xafk\xc5\xabr\xc4\x97j\xc5\xb3._NEWLINE_2006\xc2\xa0m. Applegate pasirod\xc4\x97 Jessica Simpson video klipe \xe2\x80\x9eA Public Affair\xe2\x80\x9c, kartu su Eva Longoria, Ryan Seacrest ir Christina Milian.\n_START_SECTION_\nDabartin\xc4\x97 karjera\n_START_PARAGRAPH_\nApplegate dabar vaidina ABC situacij\xc5\xb3 komedijoje \xe2\x80\x9eKokia dar Samanta?\xe2\x80\x9c, kartu su Jean Smart, Jennifer Esposito ir Melissa McCarthy. Serialas yra apie trisde\xc5\xa1imtmet\xc4\x99 mergin\xc4\x85, kuri\xc4\x85 partrenk\xc4\x97 ma\xc5\xa1ina ir ji po avarijos prarado atmint\xc4\xaf. Po to ji pradeda v\xc4\x97l i\xc5\xa1 naujo atrasti save, ir atgauti savo buvus\xc4\xaf gyvenim\xc4\x85. \xc5\xa0is serialas buvo pati \xc5\xbei\xc5\xabrimiausia situacij\xc5\xb3 komedija JAV 2007\xe2\x80\x932008 metais, ir kiekviena serija pritrauk\xc4\x97 10 milijon\xc5\xb3 \xc5\xbei\xc5\xabrov\xc5\xb3._NEWLINE_2008\xc2\xa0m. rugs\xc4\x97jo 5 d. ji pasirod\xc4\x97 laidoje \xe2\x80\x9eStand Up To Cancer\xe2\x80\x9c, kurioje rinko l\xc4\x97\xc5\xa1as per ABC, CBS, FOX, ir NBC televizijos kanalus._NEWLINE_Applegate vaidino aktor\xc4\x99 Elizabeth Montgomery, kuri mir\xc4\x97 nuo storosios \xc5\xbearnos v\xc4\x97\xc5\xbeio biografiniame filme \xe2\x80\x9eViskas bus gerai\xe2\x80\x9c (Everything Is Going to be Just Fine), kur\xc4\xaf i\xc5\xa1leistas 2009\xc2\xa0m.\n_START_SECTION_\nAsmeninis gyvenimas\n_START_PARAGRAPH_\n2001 met\xc5\xb3 lapkri\xc4\x8dio m\xc4\x97nes\xc4\xaf Applegate i\xc5\xa1tek\xc4\x97jo u\xc5\xbe savo ilgame\xc4\x8dio vaikino Johnathon Schaech, kuris taip pat yra aktorius. Ta\xc4\x8diau 2005 met\xc5\xb3 lapkrit\xc4\xaf Schaech u\xc5\xbepild\xc4\x97 skyryb\xc5\xb3 dokumentus, ir 2007 metais jie galutinai i\xc5\xa1siskyr\xc4\x97._NEWLINE_Applegate artimiausios \xc5\xbeinomos draug\xc4\x97s yra Jennifer Aniston, Cameron Diaz, Nicole Eggert, Gwyneth Paltrow, Robin Antin, Tori Spelling, Leah Remini bei Eva Longoria. Ji taip pat artimai bendrauja su Lance Bass. 2008\xc2\xa0m. liepos 1 d. jos artimas draugas ir buv\xc4\x99s vaikinas Lee Grivas, perdozav\xc4\x99s narkotik\xc5\xb3, buvo rastas negyvas savo bute._NEWLINE_Nuo 15 met\xc5\xb3 Applegate yra vegetar\xc4\x97: jos apsisprendimas \xc4\xafvyko per vien\xc4\x85 dien\xc4\x85, \xe2\x80\x9eVed\xc4\x99s ir turi vaik\xc5\xb3\xe2\x80\x9c filmavimo pertrauk\xc4\x97l\xc4\x97s metu, kai jai buvo paduotas m\xc4\x97si\xc5\xa1kas patiekalas, kuris Applegate pasirod\xc4\x97 kaip \xe2\x80\x9esu krauju\xe2\x80\x9c, ir \xc4\xafsivaizduodama, kad tai ka\xc5\xbekada buvo gyva, ji nusprend\xc4\x97 niekad daugiau m\xc4\x97sos nebeliesti.\n_START_SECTION_\nKr\xc5\xabt\xc5\xb3 v\xc4\x97\xc5\xbeys\n_START_PARAGRAPH_\n2008\xc2\xa0m. rugpj\xc5\xab\xc4\x8dio 3 d. \xe2\x80\x9ePeople\xe2\x80\x9c \xc5\xbeurnalas prane\xc5\xa1\xc4\x97, jog Applegate diagnozuotas kr\xc5\xabt\xc5\xb3 v\xc4\x97\xc5\xbeys; kadangi jis diagnozuotas anksti, pirmoje stadijoje, buvo prane\xc5\xa1ta, kad gr\xc4\x97sm\xc4\x97s gyvybei n\xc4\x97ra. Rugpj\xc5\xab\xc4\x8dio 19 d. Applegate paskelb\xc4\x97, jog ji nugal\xc4\x97jo v\xc4\x97\xc5\xbe\xc4\xaf. Aktorei buvo atlikta dviguba profilaktin\xc4\x97 mastektomija, t. y. pa\xc5\xa1alintos abidvi kr\xc5\xabtys. Christina pasielg\xc4\x97 taip drasti\xc5\xa1kai, nes ji nor\xc4\x97jo, kuo grei\xc4\x8diau visk\xc4\x85 pabaigti, ir nesilankyti pas daktarus kas keturis m\xc4\x97nesius. Be to, tokia operacija rei\xc5\xa1kia, kad jai nereikia radioterapijos ar chemoterapijos. Dabar Applegate per a\xc5\xa1tuonis m\xc4\x97nesius turi b\xc5\xabti atlikta kr\xc5\xabt\xc5\xb3 rekonstrukcijos operacija._NEWLINE_Christina Applegate sak\xc4\x97, kad \xc4\xafsteigs labdaros fond\xc4\x85, kuris pad\xc4\x97s moterims susimok\xc4\x97ti u\xc5\xbe tyrimus magnetinio rezonanso tomografu."